Lotte Bundsgaard (S), 2004-05-28:
Først tak for en god debat, især når man tænker på, at det er fredag eftermiddag, og tak for de mange positive tilkendegivelser.
Det helt overordnede mål med beslutningsforslaget er at forene to modsatrettede krav.
På den ene side skal vi kunne være hos vores børn, når vores børn har behov for det, men på den anden side skal vi ikke dræne arbejdsmarkedet for arbejdskraft.
Vi mener, at vi med beslutningsforslaget giver et rigtig godt bud på, hvordan det kan gøres, og det er vel at mærke et bud, som giver flere reelle valgmuligheder til den enkelte familie.
I dag er det desværre sådan, at alt for mange forældre er i en stor klemme, når deres børn er syge mere end én dag.
Det skal der ændres på, og derfor skal forældrene fremover have mulighed for omsorgsdage til børnene.
Vores børn har også en gang imellem mere brug for deres forældre end til andre tider.
Når de har brug for, at man sidder hjemme i sofaen og læser bøger for dem hele dagen, selv om man måske skulle have været på arbejde, skal man have mulighed for at være noget for sine børn.
Vi mener, at både mor og far skal kunne have et aktivt arbejdsliv, samtidig med at deres børn oplever, at de er hos dem, når de har brug for det.
Vi skal derfor give forældrene flere valgmuligheder inden for de gældende regler for barselorloven, så forældrene kan vælge mellem en lidt kortere barselorlov og flere omsorgsdage og den barselorlov, vi kender i dag.
Vi skal have en langt mere fleksibel barselorlov, og her er forslaget et effektivt svar, også med hensyn til det såkaldte mørketal, som mange taler om.
Vi forældre bliver selvfølgelig hjemme hos vores børn, når de er syge, også selv om de er syge mere end én dag, og derfor giver forslaget børnene langt bedre forhold og sikrer samtidig, at vi får mørketallet ned, så vi ikke behøver at sygemelde os selv.
Det skal undgås, at arbejdsmarkedet drænes for arbejdskraft, og det er netop derfor, vi siger: Du kan ikke få både den fulde barselorlov og derudover en mængde omsorgsdage.
Du kan vælge den fulde barselorlov og fordele den, som du vil, hvis du er så heldig, at din arbejdsgiver giver dig lov til det, eller du kan vælge enten 9 måneders barselorlov og 20 omsorgsdage eller ½ års barselorlov og 60 omsorgsdage.
Vi tror, at de, der er bedst til at finde ud af, hvad der er det bedste for den enkelte familie, er mor og far, og derfor mener jeg også, det er dybt problematisk, når vi hører Venstre argumentere med, at det er nok en for stor beslutning at tage for børnefamilierne, og er de nu klar over, hvad det er, de afgiver?
Jeg tror sådan set godt, at ganske almindelige forældre kan finde ud af, om de vil have den nuværende ordning, hvor de tager 1 års barselorlov og måske udskyder noget af barselorloven, men ikke kan være sikre på, at de kan tage den som omsorgsdage, eller om de vil have 9 måneder og en mængde omsorgsdage eller 6 måneder og lidt flere omsorgsdage.
Vi synes faktisk, at forældrene skal have det valg.
Fru Margrethe Vestager var inde på, hvad forslaget vil betyde for arbejdskraftudbuddet.
Det bekymrer vi os også om, for vi kan jo ikke bare dræne arbejdsmarkedet for arbejdskraft, så der f.eks. ikke er pædagoger til at passe vores børn eller personale til at pleje dem, når de kommer på sygehuset.
Derfor har vi kigget meget på, hvordan den nuværende barselorlovsordning fungerer.
Der er rigtig mange, der tager et helt års barselorlov,
og det vil sige, at hvis de i stedet vælger at tage 6 måneder eller 9 måneder og kombinerer dem med omsorgsdage, trækker det lidt mere på arbejdsmarkedet, når de tager omsorgsdage, men til gengæld er de væk i kortere tid.
Men det er klart, at det er et af de spørgsmål, vi skal diskutere i udvalget, for vi skal både sikre, at vores børn får verdens bedste opvækst, og at vi samtidig har et arbejdsmarked, hvor der er pædagoger, lærere, sygeplejersker og ganske almindelige håndværkere nok til, at samfundet kan køre.
Det glæder jeg mig til at diskutere i udvalget.
Så vil jeg sige mange tak til både De Konservative, Det
Jeg tror ikke, der er nogen, der lige her og nu kan lave en ændring af barselorloven, som giver svar på alle spørgsmål, men jeg er glad for, at der faktisk er et flertal her i Folketinget, der mener, at vi skal ændre barselorloven og give forældrene lidt flere valgmuligheder, så vi, der har født børnene, får lov til at bestemme, hvordan vi kan finde den bedste måde at kombinere det, at vi gerne vil være på arbejdsmarkedet, med at vores børn ved, at vi er hos dem, når de har brug for os.
Jeg håber på, at vi i de kommende måneder i fællesskab kan udforme et forslag, der kan være et klart flertal for, både til gavn for børnene i vores samfund, men bestemt også for virksomhederne, der får en arbejdskraft, som er endnu bedre, fordi man ikke skal gå på arbejde med ondt i maven og tænke på, at man burde have været derhjemme.
Tusind tak for en god debat.